અમદાવાદની વાત કરવામાં આવે તો ૩૬૯મીમીની સામે હજુ સુધી ૧૪૧મીમી વરસાદ થયો છે એટલે કે પાંચ ઇંચથી આસપાસ વરસાદ નોંધાયો છે. ૬૨ ટકા ઓછો વરસાદ થયો છે. સુરેન્દ્રનગર, ગાંધીનગર અને કચ્છમાં આવી જ હાલત બનેલી છે. જો કે, ગઇકાલે મોડી રાત્રે અમદાવાદ શહેરમાં નોંધપાત્ર વરસાદ થયો હતો. ઘણા વિસ્તારમાં પાણી પણ ભરાયા હતા. અમદાવાદ શહેરમાં રહેતા લોકો ફરી એકવાર વરસાદની મજા માણી હતી. સૌરાષ્ટ્રના કેટલાક ભાગોમાં આજે સારો વરસાદ થયો હતો. અમદાવાદમાં પણ હળવા ઝાટપાની આગાહી અકબંધ રાખવામાં આવી છે. અપરએર સાયક્લોનિક સરક્યુલેશનની સ્થિતિ દક્ષિણ-પૂર્વ રાજસ્થાન ઉપર પ્રવર્તી રહી છે. આજે અમદાવાદમાં મહત્તમ તાપમાન ૩૩.૫ અને લઘુત્તમ તાપમાન ૨૪ ડિગ્રી નોંધાયું હતું. દરમિયાન બગોદરા નજીક પણ ભારે વરસાદ છેલ્લા સમાચાર મળ્યા ત્યારે જારી રહ્યો હતો. અન્ય વિસ્તારોમાં પણ મોડી સાંજે વરસાદની શરૃઆત થઇ હતી.